钦定古今图书集成/方舆汇编/职方典/第1331卷 > 《筑偃月城记》叶春及
## 钦定古今图书集成/方舆汇编/职方典/第1331卷 > 《筑偃月城记》叶春及

海丰为邑，盖始于东晋之季，城则莫知其始。土城至
元而坏，则故《记》云：“即令不坏，奈何聚土而守岩邑。”明
洪武二十七年，诏指挥花茂经略东方，于是沿海每
每筑城。茂言海丰滨海，其东旗峰叠见入寇，以为指
北城之便，许之。千户侯帖木为植，保障对峙，龙津合
流，茂所建也。先王以城域民，大者雉无逾千，公、侯自
降，提封无虑万万，藉皆千雉，安能尽提封之民而纳
诸无？亦星布碁置，无事往来。寇至入保，东西之间，宛
若郛郭况也。舆马所辏，商旅所经，吏民所朝夕而驰
焉。乃嘉靖间，盗贼蜂起，则葫芦𪨶、大安峒、马公坑，皆
其兔窟，重以鸣彝，倏忽而陆。当是时，寇一日薄城者
三，守吏震惊，甃其四门，仅留圭窦，十馀年因而未改
未论，盖不得张，骑不得骋，直令行者重足于窦矣。时
万历癸未，邑侯陈公至病之，则门不容车革，而万一
有急，民亦何所恃以无恐也？必增筑外城以为之辅，
象偃月焉乃可。时方有事，未遑草创也。越明年，讹言
鸤彝由水而陆业至陈田，民走入城。西南北三方人
少，可幸无事，乃从东方来者，人众争涂轊折车损老
弱，男妇枕藉，死者无筭。侯令两道御寇，民获稍宁。或
言：“往岁地震，应乃在今。”侯曰：“否。备之不豫，罪其在予。”
于是请筑月城于四门，报可。第初议崇一寻，四分寻
之一，广一步。其上不楼不涂，不通门于内城。其下西
南北一门，东乃门，其左右块然一环堵耳。度用藏金
三百九十馀缗。侯曰：“无月城与无城同，月城不度与
无月城同。”出俸金四十馀缗佐之。崇三寻不及三尺，
广二步不及一尺，加以女墙，为楼五，为门八，其制乃
备。是以乘城则三面可守，入保则数道并进。开门延
敌而民无恐怖容则偃月以也，岂特张盖骋骑已哉？
世之君子，务因循而惮改作，一旦在事，蘧庐其官，胡
越其民，自以不三年淹，何苦而鞅掌于己？用是玩愒，
无大无小，悠悠若不系之舟，必至蛊坏乃已，独城尔
乎？侯矢志于民，在任六年，夙夜匪懈，百废俱兴，此其
一也。是役也，作于万历乙酉秋，越丙戌腊月告成。太
守黄公时雨、郡丞郑公天佐实主其议，县佐宋公治、
尉饶君潜、蒋君仲桐、洪君清，皆有劳者。侯讳汝凤，江
西乡进士，乐安人也。